open-index/open-wikipedia-markdown huggingface dataset:
Vladimir Osipovič Bogomolov

**Vladimir Osipovič Bogomolov** (* 3. júl 1926, Kirillovka/Kirillovo, Moskovská gubernia – † 30. december 2003, Moskva) bol ruský spisovateľ, píšuci najmä vojnovú literatúru. Známa je najmä jeho kniha *V auguste roku 1944* () - vynikajúcim a autentickým spôsobom vyrozprávaný príbeh pátracej skupiny armádnej kontrarozviedky Červenej armády v zázemí frontu na pomedzí Bieloruska a Poľska počas veľkej letnej ofenzívy Červenej armády v lete 1944. Pravdepodobne inšpirované skutočnými udalosťami (v knihe sú citované pozmenené oficiálne hlásenia, protokoly z výsluchov, úradné záznamy a štatistiky). Podľa tejto knihy bol v Rusku natočený film (v 2002??). 

Autor patril ku generácii sovietskych spisovateľov, ktorí sa priamo zúčastnili vojny a ich diela začali vychádzať najmä po XX. zjazde KSSZ - v období tzv. odmäku. Vojnu videli realisticky, neprikrášlene, odmietali obvyklú sovietsku glorifikáciu, pátos. 

## Bibilografia
* 1958 - *[[Ivan (román)|Ivan]]*
* 1974 - V avguste 1944 goda 

Kategória:Ruskí spisovatelia
Astronóm

**Astronóm** alebo staršie **hvezdár** je vedec, ktorého odbor výskumu je astronómia.

## Známi astronómovia

## Pozri aj

* Zoznam astronómov
* Zoznam astrofyzikov


Kategória:Vedecké povolania
Kategória:Astronómia
Subrahmanyan Chandrasekhar

**Subrahmanyan Chandrasekhar** (* 19. október 1910, Láhaur, Pakistan – † 21. august 1995, Chicago, Illinois, USA) bol americký astrofyzik a matematik indického pôvodu.

Od roku 1936 pôsobil v USA na Yerkesovom observatóriu. Venoval sa stelárnej štatistike a dynamike. V roku 1983 získal Nobelovu cenu za fyziku za prínos pri objasnení procesov pri vzniku a vývoji hviezd, hlavne za objav a určenie Chandrasekharovej medze, stanovujúcej maximálnu možnú hmotnosť bieleho trpaslíka na 1,4-násobok hmotnosti Slnka. Pričinil sa aj o vypracovanie teórie prenosu žiarenia v plynoch. Je po ňom pomenované röntgenové observatórium Chandra.

## Iné projekty

## Externé odkazy

* Objavy S. Chandrasekhara v Astrophysics Data System
* Chandrasekhar „On stars, their evolution and stability“, Nobel Vorlesung
* Biografie National Academy of Sciences
* Nachrufe auf S. Chandrasekhar v Astrophysics Data System

Kategória:Astronómovia USA
Kategória:Indickí astronómovia
Kategória:Nositelia Nobelovej ceny za fyziku
Kategória:Členovia Kráľovskej spoločnosti
Kategória:Držitelia Gold Medal of the Royal Astronomical Society
Kategória:Naturalizované osobnosti USA
Jozef Ondrejka (primátor)

RNDr. **Jozef Ondrejka** (* 10. december 1964, Bratislava) je slovenský komunálny politik a učiteľ, bývalý primátor Malaciek a bývalý poslanec zastupiteľstva Bratislavského samosprávneho kraja

## Vzdelanie a odborná prax
V roku 1983 absolvoval gymnázium v Malackách. V rokoch 1983 - 1988 študoval na Matematicko-fyzikálnej fakulte UK v Bratislave s pedagogickým zameraním. Po absolvovaní univerzity pracoval ako učiteľ v rokoch 1988 - 1997 na gymnáziu v Malackách. V roku 1998 nastúpil ako učiteľ na Prvé súkromné gymnázium v Bratislave.  V súčasnosti pracuje ako učiteľ na Spojenej škole sv. Františka Assiského v Malackách.

## Komunálna politika
V tom istom roku 1998 bol zvolený za primátora Malaciek ako kandidát SDĽ  
Od januára 1999 do novembra 2014 pôsobil v tejto funkcii štyri volebné obdobia. Vo voľbách v roku 2002 obhájil post primátora ako kandidát koalície ANO, DS, KDH, SDKÚ–DS, SMER, SDA, SDĽ. 
V nasledujúcich voľbách v roku 2006 a 2010 kandidoval ako nezávislý kandidát.

## Regionálna politika
Vo voľbách do orgánov samosprávnych krajov v roku 2005 bol zvolený ako nezávislý kandidát za poslanca zastupiteľstva Bratislavského samosprávneho kraja vo volebnom obvode Malacky. 
Vo voľbách v roku 2009 bol opätovne zvolený za poslanca Bratislavského samosprávneho kraja. V týchto voľbách kandidoval za koalíciu HZD, ĽS-HZDS, SMER, SZS. 
Vo voľbách do zastupiteľstva Bratislavského samosprávneho kraja v roku 2013 neobhájil svoju pozíciu. Kandidoval za SMER-SD a stal sa prvým poslaneckým náhradníkom vo svojom volebnom obvode. Na zvolenie mu chýbalo 11 hlasov

## Funkcie v združeniach a orgánoch obchodných spoločností
Je členom Predsedníctva a Rady Združenia miest a obcí Slovenska, predsedom Združenia miest a obcí záhorskej oblasti, predsedom správnej rady Inkubátora Malacky a predsedom správnej rady Nadácie Pro Malacky. Je predsedom dozornej rady Eurovalley, a.s. a členom predstavenstva Nemocničnej, a.s., ktorá prevádzkuje nemocnicu v Malackách. 

## Kauza Družstevná ulica
Jozef Ondrejka je kritizovaný za to, že sa mu z pozície primátora nepodarilo vyriešiť dlhoročný problém so skupinou neprispôsobivých občanov, ktorá sa nasťahovala do domu na Družstevnej ulici v Malackách a znepríjemňuje život obyvateľom okolia. Kauzu medializoval jeden z poškodených Oskar Dobrovodský.  
O riešenie sa neúspešne snažili aj bývalý minister vnútra Daniel Lipšic 
a poslanec Národnej rady Alojz Hlina. 
Vo voľbách do orgánov samosprávnych krajov v roku 2013 kandidovali obaja Oskar Dobrovodský aj Jozef Ondrejka za poslanca Bratislavského samosprávneho kraja.

## Súkromie
Je ženatý a má dve deti. 

## Referencie

## Iné projekty

Kategória:Poslanci Bratislavského samosprávneho kraja
Kategória:Primátori slovenských miest
Kategória:Osobnosti z Bratislavy
Kategória:Absolventi Fakulty matematiky, fyziky a informatiky Univerzity Komenského v Bratislave
Astroláb

[thumb|right|[Perzia|Perzský astroláb z 18. storočia]]
**Astroláb** je historický astronomický prístroj a analógový počítač, ktorý sa používal na určovanie a predpovedanie pozícií hviezd a Slnka, určovanie miestneho času podľa miestnej zemepisnej dĺžky a naopak, na zememeračtsvo a trianguláciu. Bol to kruh rozdelený na stupne, pri meraní sa zavesil. Okolo stredu sa otáčalo rameno s dvoma priezormi (alhidáda). Astroláb vynašiel pravdepodobne Hipparchos v polovici 2. storočia pred Kr. Používal sa niekoľko storočí. V stredoveku ho zdokonalili Arabi a používali v sférickej astronómii;

## Pozri aj
* hranolový astroláb

## Iné projekty

Kategória:Dejiny astronómie
Kategória:Astronomické prístroje
Kategória:Sférická astronómia
Kategória:Astronómia v staroveku
Sextant (merací prístroj)

[thumb|right|Sextant z [19. storočie|19. storočia]]
náhľad|animácia použitia
**Sextant** je merací prístroj určený na meranie uhla elevácie nebeského objektu nad horizontom alebo uhla medzi námermi dvoch bodov, resp. objektov. Vyvinul ho John Campbell modifikáciou oktantu. Je zložený zo šestiny kruhového výseku (odtiaľ dostal aj pomenovanie), otáčavého ramena s priezorom, malého ďalekohľadu a dvoch zrkadiel. Jedno zrkadlo (Z1) je postriebrené a pevne spojené s výsekom, druhé (Z2) je pripevnené na otáčavom ramene. 

Pri určovaní uhla medzi námermi dvoch objektov musí byť prístroj v rovine, v ktorej ležia oba objekty (a pozorovateľ). Zrkadlo na pohyblivom ramene (Z2) treba nastaviť tak, aby sa jeden z objektov kryl v ďalekohľade s druhým objektom v zrkadle (Z1). Na výseku je potom možné odčítať uhol medzi námermi objektov v stupňoch.

Prístrojom možno dosiahnuť merania s presnosťou približne 30 uhlových sekúnd.

## Iné projekty

Kategória:Navigačné prístroje
Kategória:Dejiny astronómie
Kategória:Astronomické prístroje
Oktant (astronómia)

thumb|Oktant

**Oktant** je merací a navigačný prístroj vyvinutý z triquetra nahradením druhého ramena osminovým výsekom kružnice. Je veľmi podobný sextantu, ibaže sextant má šestinový výsek kružnice. Oktant skonštruoval Angličan John Hadley roku 1731.

## Iné projekty

Kategória:Navigačné prístroje
Kategória:Astronomické prístroje
Kategória:Dejiny astronómie
Heliometer

**Heliometer** je prístroj pôvodne určený na meranie zmien slnečného priemeru v rôznych ročných obdobiach, no v modernej vede je jeho použitie omnoho širšie.

Kategória:Meracie prístroje
Šiitizmus

**Šiitizmus** (iné názvy: **šíitizmus, šiizmus, šiitstvo, šíitstvo, ší’a, šía, šiitský/šíitsky islam**; arab.  – *šía*/iný prepis *ší’a*; pôvodne z  – *ší’atu ’Alí* – Alího strana, Alího nasledovníci) je jedna z dvoch hlavných vetiev islamu. Prívrženec šiitizmu sa nazýva **šiita** (iné názvy: **šíita, šiitský/šíitsky moslim**), po arabsky *šíí* (presnejšie: *ší’í*), resp. kolektívne *šía* (presnejšie: *ší’a*).

Šiiti sa začali oddeľovať od hlavného prúdu islamu už v prvých rokoch po smrti proroka Mohameda. Hlavnou príčinou bola otázka následníctva po prorokovi. Tá časť, z ktorej sa stali šiiti, tvrdila, že nástupcom proroka a kalifom sa môže stať iba Mohamedov pokrvný príbuzný. Preto navrhli jeho bratranca Alího ibn Abí Táliba (). Väčšina moslimov si však za kalifa zvolila Abú Bakra as-Siddíka. Alí sa nakoniec stal kalifom až ako štvrtý v poradí. Rozpory medzi šiitmi a sunnitmi sa tým však neskončili.

Šiitský smer islamu je dnes väčšinovým a oficiálnym náboženstvom v Iráne. Väčšinovým náboženstvom je tiež v Azerbajdžane, Bahrajne a v Iraku, početné menšiny šiitov žijú aj v Sýrii, Jordánsku, Libanone a iných krajinách.

Podľa rôznych sčítaní a odhadov tvoria šiiti v súčasnosti asi 10 až 20 % všetkých moslimov.

[Rozšírenie jednotlivých vetiev islamu: červenou farbou sú vyznačené krajiny s väčšinou šiitov, zelené s väčšinou [Sunniti|sunnitov. Modrou je znázornená ibádíja v Ománe.|náhľad]]

## Referencie
Fotometer

**Fotometer** je prístroj na meranie intenzity svetla. Vo všeobecnosti sa používa na meranie:
* intenzity rozptýleného svetla
* absorpcie
* fluorescencie

Kategória:Meracie prístroje
Sunna

**Sunna** alebo **suna** (po arabsky zvyk, tradícia) môže byť:
*pôvodne: ústne tradované legendy o Mohamedovi a jeho prvých následovníkoch, pozri sunna (legendy)
*písomný súbor islamských pravidiel a zvykov, ktoré netvoria súčasť Koránu, spísaných v 8. a 9. storočí na základe spomenutých legiend, pozri sunna (právo)
*väčšinový prúd ortodoxného islamu, ktorého prívrženci sa opierajú okrem Koránu aj o sunnu, pozri sunnitský islam

## Referencie


Kategória:Islam
Imám

Slovo **imám** () má viacero významov:  
* Vo všeobecnom význame je imám osoba alebo vec, ktorá je (morálnym) vzorom, vodcom, sprievodcom, návodom. V tomto zmysle sú imámmi napríklad aj prorok Mohamed, niektorí proroci pred ním (Adam, Abrahám a pod.), posvätné knihy rôznych náboženstiev (napr. Korán) a podobne. Pôvodne (aj v predislamskej ére) sa v tomto zmysle ako imán označoval vodca karavány (resp. tiav) alebo sprievodca cestujúcich.
* Imám je hlavný predstavený spoločenstva všetkých moslimov (t. j. hlavný predstavený moslimskej náboženskej obce - ummy), nástupca proroka Mohameda. O tom, kto je takto chápaným imámom, panujú v islame veľké spory. Podľa sunitov je imámom každý kalif a v neskoršom období za imámov niekedy uznávali akýchkoľvek panovníkov, pokiaľ neporušovali šaríu. Naproti tomu podľa šiitov sú imámmi len Alí ibn Abí Tálib (t. j. Mohamedov bratranec a zať), jeho synovia Hasan a Husajn a synovia tohto Husajna, pričom ale niektoré šiitské smery považujú za imámov aj ďalších potomkov Husajna; je však sporné, ktorí presne to sú, preto sa v závislosti od šiitského smeru udáva, že imámov je päť, sedem, dvanásť a podobne. Niektoré smery medzi takto chápaných imámov zaraďujú aj Al-Mahdího, ktorý existuje ako skrytý imám a prejaví sa v čase konca sveta.
* V sunitskom islame slovo imám znamená tiež predriekač dennej moslimskej modlitby (prípadne prednášač kázne - chutba) v mešite alebo na inom rituálne čistom mieste. Pôvodne historicky modlitbu predriekal kalif. Podrobnosti pozri v samostatnej kapitole nižšie.
* Imám je titul vynikajúcich moslimských (najmä sunitských) teológov a náboženských právnikov, napríklad titul zakladateľov štyroch sunitských právnych škôl (Ibn Hanbal, aš-Šáfi'í, Málik ibn Anas, Abú Hanífa).
* Imám bol titul niektorých islamských (sunitských i šiitských) panovníkov, najmä ak títo panovníci boli potomkami proroka Mohameda (a teda aj Alího ibn Abího Táliba - tzv. Alíovci). Titul imám mali napríklad Idrísovci v severozápadnej Afrike a (až do roku 1926) Zajdovci (zaiditi) v oblasti dnešného Jemenu.
* V sufizme je imám vodca k pravému poznaniu, a ide teda o ekvivalent výrazov pír či muršid (oba v podstate znamenajú duchovného vodcu).
* Imám sú dve väčšie korálky na subhe, t.j. na ruženci moslimov.

## Imám ako predriekač modlitby
Imámom v tomto význame môže byť ktokoľvek, t. j. aj laik a aj žena. Zvyčajne je to laik, ktorý je zbehlý vo veciach viery a jeho funkcia je svojím spôsobom čestná. Imám môže mať aj iné, civilné zamestnanie. Imám teda nie je kňaz v kresťanskom zmysle. 

## Zdroje


Kategória:Islam
Kategória:Náboženské povolania
Rabín

[náhľad|Rabín [Moshe Feinstein, popredný predstaviteľ ortodoxného judaizmu v druhej polovici 20. storočia]]
**Rabín** (iné názvy: **rabbi**, **rabi**, slávnostnejšie **rabbúni**; zo ) je duchovný judaizmu, pôvodne učiteľ a znalec židovského náboženského práva. Predstavuje hlavu židovskej obce, vedie modlitbu v synagóge. Funkcia rabína je čestná, zvyčajne máva aj iné zamestnanie učiteľ, právnik a pod. alebo ho platí  židovská náboženská obec.

## Etymológia
V Novom zákone sa výraz vyskytuje ako úctivé oslovenie zákonníkov, znalcov a vykladačov svätých spisov (písmoznalcov). Takto často oslovovali aj Ježiša Krista (Mt 23, 7; Mk 11, 21; Jn 1, 39). Ešte slávnostnejšia podoba tohto oslovenia je *rabbúni*, ktorú sa tiež vyskytuje v súvislosti s Ježišom Kristom (Mk 10,51; J 20,16). Výraz postupne stratil svoj osobný charakter a z oslovenia sa stal titul, resp. hodnosť, ktorá sa vo význame „učiteľ“, „majster“ objavuje v Mišne.

## Rabíni na Slovensku
V súčasnosti sú na území Slovenska traja rabíni: v Košiciach, Piešťanoch a Bratislave. Medzi rabínov pôsobiacich na Slovensku patria či patrili:
* Chatam Sofer
* Noach Baruch Fischer
* Armin Frieder
* Heinrich Gross
* Michail Borisovič Kapustin - Bratislava
* Baruch Myers
* Jossi Steiner
* Chaim Michael Dov Weissmandl

## Referencie

## Iné projekty

Kategória:Judaizmus

Kategória:Náboženské povolania
Kategória:Hebrejské slová a frázy
Traja králi

[thumb|Traja mudrci s [frýgická čiapka|frýgickými čiapkami (mozaika z Baziliky sv. Apolinára v Ravenne), 526.]]

**Traja králi** je označenie mudrcov označených v Evanjeliu podľa Matúša (presnejšie: Mt 2,1-12). Boli to prví pohania, ktorí uverili v Ježiša. Za čias Origena sa začínajú považovať za svätcov. Ich počet ani mená nie sú v Biblii zaznamenané. Ich počet bol stanovený podľa troch darov, ktoré sú uvedené v Biblii. Neskôr sa na kresťanskom Západe objavujú aj ich mená: Gašpar, Melichar a Baltazár a začali sa označovať za kráľov.

Majú bohatú ikonografiu, niekedy sa zobrazujú ako muž starý, potom mladý a muž v strednom veku. Na Západe je zvykom maľovať jedného z nich ako černocha. V byzantskej ikonografii sa spravidla zobrazujú na ikone Narodenia Pána, nie však ako králi.

Existujú aj ich údajné pozostatky, ktoré sú uložené v rakve v Kolínskej katedrále. Táto rakva je dar Fridricha Barbarossu. Priniesol ich z lúpežnej výpravy do Milána v roku 1164 a tam sa vraj dostali v 5. storočí z Carihradu.

Ľudia ich pokladali za patrónov cestujúcich, neskôr ale rímskokatolícka cirkev vyhlásila za patróna cestujúcich svätého Krištofa.

## Sviatok

V gréckokatolíckej cirkvi sa ich príchod spomína v rámci sviatku Narodenia Pána. Neoznačujú sa ako králi, ale ako mudrci - mágovia.

V rímskokatolíckej cirkvi sa ich sviatok slávi 6. januára v rámci sviatku Zjavenia Pána. Počas tohto sviatku sa posväcujú domy, pričom nad dvere kňaz píše podľa aktuálneho roku výraz v tvare **-C+M+B-** (Christus mansionem benedicat - *Kristus nech žehná tento dom*). Toto sa však často chybne vysvetľuje ako **-G+M+B-** podľa začiatočných písmen údajných mien troch kráľov.
thumb|Traja mudrci

## Iné projekty

## Zdroje
* David Hugh FARMER: *Oxfordský lexikón svätcov*, Bratislava: Kalligram, 1996. ISBN 80-7149-094-6

## Pozri aj
*  Zjavenie Pána
* Narodenie Pána

Traja krali
Povrchová teplota

**Povrchová teplota** vo fyzike je teplota telesa, ktorá je na jeho povrchu a je teda zvonka viditeľnou alebo merateľnou teplotou vo vzťahu na tepelné žiarenie telesa. Je dôležitá, ak má vnútro telesa inú teplotu ako okrajové vrstvy.

## Geografia
V geografii je to teplota povrchov súše a vôd. Závisí od intenzity prichádzajúceho a emitovaného žiarenia, ktorá zas závisí od geografických súradníc, počasia, sklonu lokality, postavenia Slnka, tepelnej vodivosti lokality a prízemných pohybov vzduchu. Spravidla sa merá infračervenou termografiou.

[200px|thumb|right|[Fotosféra Slnka]]

## Povrchová teplota hviezd
Povrchová teplota hviezdy je pre nás merateľná teplota hviezdy. Povrchová teplota nás nijako neinformuje o vnútornej teplote hviezdy a je nižšia ako vnútorná, pretože sa vo vnútri hviezdy uvoľňuje jadrovou fúziou veľké množstvo tepla. Táto teplota sa potom rozširuje smerom von a táto energia sa potom vyžaruje. Vzťah medzi vlnovou dĺžkou vydaného svetla a povrchovou teplotou hviezd je daný Wienovým zákonom posunu.

Keďže nie sme schopní priamo odmerať teplotu hviezdy, ale vieme odmerať vlnovú dĺžku jej žiarenia, môžeme týmto spôsobom určiť aspoň vonkajšiu teplotu hviezd. Zoberme si príklad Slnka, ktorého teplota fotosféry je 5 800 Kelvinov a teda jeho vlnová dĺžka je okolo 500 nm, pričom táto vlnová dĺžka patrí do sféry viditeľného svetla.

Kategória:Termodynamika
Kategória:Astrofyzika
Kategória:Klimatológia
Kategória:Teplota
ISO 9000

**ISO 9000(9001) CJ** je jednak rad základných noriem manažérstva kvality Medzinárodnej organizácie pre normalizáciu a jednak jedna z noriem tohto radu (na Slovensku má názov STN EN ISO 9000:2000).

## Rad noriem ISO 9000
Normy ISO 9000 a nasl. obsahujú súbor odporúčaní, čo a ako sa má pri manažérstve kvality dokumentovať. Zároveň je tým zadefinovaný v súčasnosti už medzinárodne uznaný štandard, umožňujúci jednoduchšie a prehľadnejšie riadenie firiem - najmä v medzinárodnom prostredí - a to pomocou zavedenia rovnakého etalónu pre kvalitu v pôvodne rozdielnych prostrediach s rozdielnymi prístupmi k práci a riadeniu.

Pôvodné normy ISO 9000 a nasl. urobili prvý krok k „poriadku“ vo firmách. Skúsenosť však ukázala, že firmy si vybudovali dokumentáciu k svojej výrobe, a hoci audit na ISO 9000 bol vyhodnotený ako OK, ľudia vytvorené príručky len zriedka používali a len málokedy vyplňovali preddefinované formuláre. Preto sa prikročilo k ďalšiemu stupňu: k procesom. Normy ISO 9000:2000 a nasl. sú už procesne orientované, čo znamená, že pri audite sa kontroluje nielen to, či je polovýrobný alebo vývojový proces zadefinovaný, ale aj to, či sa dodržiava.

## Normy z radu noriem ISO 9000

### EN ISO 9000
Základný dokument definujúci pojmy, princíp a základné ciele manažérstva kvality. Norma ISO 9000:2000 (procesne orientovaná) bola v roku 2005 prepracovaná, čo viedlo k pozmeneniu a upresneniu štandardov ISO 9001:2000, ISO 19011:2002 a k zverejneniu ISO 9000:2005.

### EN [[ISO 9001]]
Definuje požiadavky na organizáciu s cieľom maximálne uspokojiť zákazníka na základe ôsmich základných pravidiel manažérstva kvality:

# Sústredenie sa na zákazníka
# Vedúca úloha
# Angažovanosť ľudí
# Procesný prístup
# Systémový prístup k manažérstvu
# Trvalé zlepšovanie
# Prístup k prijímaniu rozhodnutí na základe faktov
# Vzájomne osožné vzťahy s dodávateľmi

### EN [[ISO 9004]]
Obsahuje návody pre efektívne manažérstvo kvality.

### EN [[ISO 19011]]
Obsahuje návod na vykonávanie interných auditov.

## Zrušené normy
*ISO 8402:1994
*EN ISO 9002:1994
*EN ISO 9003:1994

Kategória:ISO štandardy
Kategória:Riadenie kvality
Zábava (činnosť)

[náhľad|Hranie [Šach (hra)|šachu je forma zábavy.]]
**Zábava** je využitie času na účel, ktorého zmyslom je zabaviť alebo odreagovať sa, prípadne terapeutické občerstvenie tela alebo mysle.

Za zábavu je možné považovať veľa aktivít:
* Konverzácia
* Jedenie a pitie
* Koníčky
* Poľovanie a rybárčenie
* Hranie hier, napríklad spoločenských hier, počítačových hier alebo kartových hier, napr.:
** Šach
** Dáma
** Go
** Bridž
** Kanasta
* *Čítanie kníh* - literatúra
* Čítanie a prispievanie do Wikipédie
* Nakupovanie
* Spanie
* Šport a cvičenie
* Cestovanie a turistika
* Bojové umenia
* Používanie Internetu
* Návšteva zábavných parkov

## Iné projekty
Durínsko

**Durínsko** (nem. *Thüringen*), dlhý tvar **Durínsky slobodný štát** (alebo *Slobodný štát Durínsko*; ), je spolková krajina v strede Nemecka s rozlohou 16 175 km² a 2,5 mil. obyvateľmi. Na východe a juhovýchode hraničí so Saskom (265 km), na severe a severovýchode so Saskom-Anhaltskom (296 km), na severozápade s Dolným Saskom (112 km), na západe s Hesenskom (270 km), na juhu s Bavorskom (381 km). Najväčšia vzdialenosť zo severu na juh je 160 km, od západu na východu potom 198 km. Hlavné mesto je Erfurt.

[thumb|left|Mapa Durínskych štátov [1890]]

Durínskom prechádzajú diaľnice A4, A9, A38, A71 a A73. Na A4 ležia poeticky ako „na nejakom perlovom náhrdelníku“ od západu na východ mestá Eisenach, Gotha, Erfurt, Weimar, Jena a Gera.

Vďaka svojmu lesnému bohatstvu sa Durínsko nazýva *„Zeleným srdcom Nemecka"*. 

K najdôležitejším durínskym riekam patria Sála *(Saale)*, Ilm, Werra, Unstrut a Biely Halštrov *(Weiße Elster)* . 

Juhu Durínska dominuje pohorie Durínsky les *(Thüringer Wald)*, prechádzajúci krajinou od Eisenachu k Sonnebergu. Severne od neho sa rozkladá Durínska panva *(Thüringer Becken)*. Na Durínsky les nadväzuje na východe Durínska bridlicová vrchovina *(Thüringer Schiefergebirge)*. Zo severu zasahuje do Durínska pohorie Harz. K ďalším horám a pohoriam patria Rhön, Dün, Kyffhäuser a Hainich. Najvyššou durínskou horou je Große Beerberg *(982,9 m)*. Najnižšie miesto v Durínsku (114 m) sa nachádza pri meste Wiehe.

## Náboženstvo

Od čias protestantskej reformácie bol najväčším náboženstvom na území Durínska Luteranizmus. Katolícka väčšina sa dodnes zachovala v oblasti Eichsfeld, kforá je známa svojou vysokou religiozitou. Počas komunistického obdobia boli členovia v cirkvi zo strany štátnu výrazne diskriminovaní a v súčasnosti viac ako polovica obyvateľstva krajiny nie je členom žiadnej Cirkvi. Najväčšími cirkvami podľa  členskej základne v roku 2009 bol Luteranizmus, ku ktorému sa hlási 24 % a Katolicizmus ku ktorému sa hlási 7,8 %. 68,2 % Durínčanov nie sú členmi žiadnej Cirkvi.

## Iné projekty

## Externé odkazy
* Oficiálny web Slobodného štátu Durínsko
Monogamia

**Monogamia** je biologický pojem a označuje celoživotné a exkluzívne reprodukčné spoločenstvo dvoch indivíduí rovnakého druhu. Prírodovedci rozlišujú medzi sexuálnou a sociálnou monogamiou. Sociálna príslušnosť k stálemu partnerovi slúži v prvom rade na odchov potomstva, dovoľuje ale aj iné sexuálne kontakty. Jednoženstvo (nazývane tiež monogamia) je manželstvo medzi jedným mužom a jednou ženou. Opakom monogamie je polygamia alebo mnohoženstvo.

## Monogamia v kresťanstve
Biblia kladie manželstvo ako monogamiu už od stvorenia sveta a ľudí (Gn 2,24). V Starom zákone sa monogamia pokladá za normálnu manželskú inštitúciu. Aj keď sa v záujme rozmnoženia potomstva niekedy trpela polygamia. Proroci opisujú vzťah Jahveho k Izraelu metaforou manželstva ktoré je monogamiou. V Novom zákone Ježiš povýšil manželstvo na sviatosť muža a ženy, a zdôrazňuje jeho nerozlučnosť (Mt 19,3-9).

## Referencie

## Iné projekty

Kategória:Rodinné právo
Polygamia

**Polygamia** je stav, kedy má muž alebo žena uzavretých viacero manželských zväzkov súčasne. Medzi polygamické vzťahy patrí polygýnia (muž má viac ženských partneriek) a polyandria (vzťah 1 ženy s viacerými mužskými partnermi). Opakom polygamie je monogamia (muž/žena má len jedného partnera).

V období starších spoločností bola polygamia a hlavne jej podmnožina polygýnia pomerne častým javom. Príkladom môže byť staroveká civilizácia Inkov, kde sa takmer všetky plodné ženy sústredili v okolí panovníka a vysoko postavenej šľachty. Väčšina kresťanských spoločenstiev mnohoženstvo nepripúšťa. Výnimkou sú napríklad mormóni. Islam mnohoženstvo pripúšťa, muž však môže mať najviac štyri manželky. O všetky sa však má postarať rovnako. Kým žila prvá Mohamedova žena, žil monogamne, potom mal manželiek viac.
V mnohých krajinách je mnohoženstvo trestným činom.

## Externé odkazy
* http://ve-svetle-trojuhelniku.blogspot.com
* https://otvorenevztahy.sk/

Kategória:Rodinné právo
Norma manažérstva kvality

**Norma [[manažérstvo kvality|manažérstva kvality]]** sú normy definujúce súbor pravidiel, postupov a požiadaviek na manažment podniku s cieľom zabezpečiť kvalitu výsledného produktu. 

## Zmysel noriem pre kvalitu
Normy pre kvalitu (napr. ISO 9000, SPICE, CMM, BOOTSTRAP,...) sú odpoveďou na otázku zákazníka „ako môžem dôverovať podniku, že dodá kvalitný výrobok a ako vysoká je pravdepodobnosť, že ak stavím na daného kľúčového dodávateľa, tento si bude schopný udržať kvalitu výroby na dlhší čas.“ Zároveň normované hodnotenie dodávateľov poskytuje možnosť porovnávať dodávateľov a môže byť kľúčom k ich výberu.

Zavedenie manažérstva kvality v organizácii má kľúčový strategický význam. Väčšinou sa na zavedenie systému kvality v podniku angažuje externá firma a to z viacerých dôvodov: mala by byť objektívnejšia ako interní zamestnanci firmy, má typicky viac skúseností so zavádzaním systému kvality a tým určitý nadhľad, ktorý sa odrazí v detailoch a ak je to zmluvne dohodnuté, môže niesť časť zodpovednosti za zavedený systém kvality pri prípadnom audite. Kontrakty so špičkovými poradenskými firmami dokonca obsahujú formulu: odmena za zavedenie systému kvality sa odvíja od zisku firmy, ktorý sa merateľne vďaka tomuto systému zvýši.

## Medzinárodné prostredie a normy ISO

Za preklad noriem do regionálnych jazykov sú zodpovedné miestne normalizačné organizácie. Ako referenčný etalón pre Európu sú definované preklady v nemeckom, anglickom a francúzskom jazyku.

## Normy radu ISO 9000

## Normy špecifické pre výrobné odvetvia

* VDA 6.1 - normy pre nemecký automobilový priemysel
* PAS 1073 - manažérstvo kvality vo vzdelávacích a štátnych inštitúciách
* QS 9000 - normy pre americký automobilový priemysel
* TL 9000 - QuEST (z angl. Quality Excellence for Suppliers of Telecommunications) - telekomunikácie 
* EN 9100:2003 - letectvo a kozmonautika 
* ISO 10006:2003 - manažérstvo kvality v projektoch 
* ISO/TR 10013 - odporúčania pre dokumentáciu 
* EN 12798:1999 - manažérstvo kvality pre dopravu na cestách, železniciach a vodných tokoch
* EN ISO 13485:2003 - medicína 
* EN 13980 - výroba a práca s výbušnými materiálmi
* ISO/TR 14969 - medicína: návod na aplikáciu normy ISO 13485 
* ISO 15189:2003 - medicínske laboratória: požiadavky na kvalitu a odbornosť
* ISO/TS 16949 - špeciálne požiadavky na sériovú výrobu v automobilovom priemysle 
* ISO/IEC 17025 - požiadavky na skúšobné a kalibračné laboratóriá 
* EN ISO 90003:2004 - softvér a systém pre počítače

## Externé odkazy
* International Organization for Standardization 
* DIN Deutsches Institut für Normung e.V. 
* Österreichisches Normungsinstitut 
* Norm ISO 9001:2000

Kategória:Štandardy
Kategória:Riadenie kvality
Münchhausenova metóda

**Münchhausenova metóda** vo všeobecnosti označuje princíp, že nejaký systém sa sám naštartuje. Označenie sa vzťahuje na legendu o barónovi Münchhausenovi, ktorý sa z močiara dostal tak, že sa sám vytiahol za vlastné vlasy. V americkej verzii na to použil remene na čižmách, preto sa táto metóda nazýva i *bootstrapping*.

Kategória:Technika
Alžbeta Barthová

**Alžbeta Barthová**, vyd. Pietorová (* 11. máj 1938, Tiszaderzs, Maďarsko – † 23. február 2004, Bratislava) bola slovenská herečka, manželka režiséra a herca Miloša Pietora. 

V rokoch 1955 - 1957 študovala herectvo na AMU v Prahe. V rokoch 1957 - 1959 bola členkou Maďarského oblastného divadla v Komárne, 1959 - 1960 činohry Jonáša Záborského v Prešove, 1960 - 1962 činohry Divadla Jozefa Gregora Tajovského vo Zvolene, 1962 - 1973 *Divadla SNP* v Martine a od r. 1973 členka činohry Novej scény v Bratislave. Hrala menšie úlohy vo filmoch a v televízii (*Smrť Pavla Duchaja* - 1969, *Stôl pre štrnástich* - 1978, *Bičianka z doliny* - 1981). 

## Filmografia
* 1967: Tri dcéry (*Benedikta*)
* 1969: Génius
* 1973: Dolina (*šialena žena*)
* 1975: Život na úteku 
* 1976: Do posledného dychu
* 1976: Jeden stříbrný (*Ilonka*)
* 1977: Advokátka (*Turajová*)
* 1979: Hordubal
* 1979: Choď a nelúč sa (*Gabajová*)
* 1980: Živá voda (*Homolíková*)
* 1981: Člny proti prúdu (*Donátová*)
* 1981: Fénix (*Helgina matka*)
* 1983: Muž nie je žiaduci (*gazdiná*)
* 1984: **[[Návrat Jána Petru]]** (*Cmorejka*)
* 1987: Začiatok sezóny (*Beta*)
* 1989: **[[Montiho čardáš]]**

## Externé odkazy
* 
* 
*  
* Alžbeta Barthová na FDb.cz

Kategória:Slovenské divadelné herečky
Kategória:Slovenské filmové herečky
Kategória:Slovenské televízne herečky
Kategória:Členovia Divadla Jonáša Záborského
Kategória:Členovia Divadla Jozefa Gregora Tajovského
Kategória:Členovia Činohry Novej scény
Kategória:Členovia Činohry Slovenského národného divadla
Kategória:Absolventi Akadémie múzických umení v Prahe
Radiácia

**Radiácia** môže byť:
*žiarenie
*šírenie tepla sálaním resp. sálanie
*rádioaktívne žiarenie (najmä ako následok jadrového výbuchu)
*v anatómii: (roz)vetvenie, rozbiehanie
*explozívny vznik veľa nových životných foriem z jedinej kmeňovej formy počas relativne krátkeho geologického obdobia, pozri radiácia (vznik života)
Anestéziológia

**Anestéziológia** je medicínsky odbor, ktorý sa zaoberá anestéziou. Anestézia je reverzibilný útlm nervového systému. Prejavuje sa stratou vedomia, vyradením vnímania pri celkovej anestézii a vyradením reakcie na vonkajšie nociceptívne (bolestivé) podnety, čo sa veľmi často využíva pri chirurgických zákrokoch.

## Externé odkazy
* Klinika anestéziológie a intenzívnej medicíny LF UPJŠ a FNLP Košice
* Slovenská spoločnosť anestéziológie a intenzívnej medicíny
* Stránky svetovej anesteziológie 

## Iné projekty


Kategória:Medicínske odbory
Ján Melkovič

**Ján Melkovič** (* 24. apríl 1939, Stará Ľubovňa – † 21. marec 2004, Bratislava) bol slovenský hudobný skladateľ a herec.

V roku 1962 absolvoval štúdium kompozície a hry na flaute na Konzervatóriu v Bratislave. V rokoch 196369 bol dramaturgom Hlavnej redakcie zábavných programov ČST v Bratislave, 19691976 v slobodnom povolaní, 19761982 učiteľ ĽŠU v Holíči a v Myjave, od roku 1982 hudobník a herec Radošinského naivného divadla. Skladal hudbu ku kabaretným pásmam Milana Lasicu a Júliusa Satinského. Pre Radošinské naivné divadlo skomponoval hudbu a účinkoval v hrách: *Nevesta predaná Kubovi* (1984), *Pavilón B* (1984), *Ženské oddelenie* (1987)  a i. Vo filme a v televízii hral vedľajšie postavy.
 
## Filmografia
* 1970/1990: *[[Dovidenia v pekle, priatelia!]]* (Petras)
* 1972: *[[Ľalie poľné]]* (Zavalitý)
* 1982: *[[Guľôčky]]* (cyklista)
* 1984: *[[Lampáš malého plavčíka]]* (pán na dražbe)
* 1984: *[[Návrat Jána Petru]]* (opitý hosť)
* 1986: *[[Utekajme, už ide!]]*
* 1987: *[[Pehavý Max a strašidlá]]*
* 1988: *[[Nebojsa]]* (zbojník)
* 1989: *[[Montiho čardáš]]* (Banga)
* 1989: *[[Sedím na konári a je mi dobre]]*
* 1989: *[[Vygumuj a napíš]]*
* 1994: *Díky za každé nové ráno* (strýko Ondřej)
* 1995: *[[Záhrada (film)|Záhrada]]* (svätý Benedikt) 
* 1996: *[[Lea (film)|Lea]]* (prednosta stanice)
* 1997: *[[Nejasná zpráva o konci světa]]* (holičov otec)
* 2000: *[[Krajinka (film)|Krajinka]]* (pilnikár)

## Referencie

## Externé odkazy
* 
* 

Kategória:Slovenskí divadelní herci
Kategória:Slovenskí filmoví herci
Kategória:Slovenskí televízni herci
Kategória:Slovenskí televízni dramaturgovia
Kategória:Slovenskí hudobní skladatelia
Kategória:Slovenskí hudobní pedagógovia
Kategória:Slovenskí klaviristi
Kategória:Radošinské naivné divadlo
Kategória:Osobnosti zo Starej Ľubovne
Kategória:Pochovaní na Ondrejskom cintoríne
Žiarenie

**Žiarenie** alebo **radiácia** je prenos energie a hybnosti priestorom. Môže mať podobu časticového žiarenia (šírenie sa častíc priestorom) a/alebo vlnového žiarenia (šírenie sa vĺn priestorom). 

Žiarenie vždy prenáša energiu a hybnosť (čiže má určitý smer). Ak častice žiarenia majú hmotnosť, náboj alebo iné vlastnosti, prenášajú sa aj tieto.

Niektoré druhy žiarenia:
* adaptívne žiarenie
* brzdné žiarenie
* Čerenkovovo žiarenie
* elektromagnetické žiarenie
** žiarenie gama
** infračervené žiarenie
** mikrovlnné žiarenie
** rádiové žiarenie
** röntgenové žiarenie
** ultrafialové žiarenie
** viditeľné žiarenie
* gravitačné žiarenie
* ionizujúce žiarenie
* kozmické žiarenie
* radiačná energia
* neionizujúce žiarenie
* neutrónové žiarenie
* synchrotrónové žiarenie
* tepelné žiarenie
* žiarenie alfa
* žiarenie beta
* žiarenie častíc
* žiarenie delta
* žiarenie epsilon

## Pozri aj
* lúč
* vlnenie
* korpuskulárno vlnový dualizmus
* rádioaktivita

## Iné projekty
Triedenie zlučovaním

**Triedenie zlučovaním** (merge sort) je triediaci algoritmus, netriedi na mieste.

Tento algoritmus triedenia mal veľký význam v minulosti pri triedení údajov na magnetických páskach (médium so sekvenčným prístupom), keďže vyžaduje len malé množstvo pamäte s priamym prístupom.

Asymptotická zložitosť pre priemerný aj najhorší prípad je O(n \log(n)).

## Algoritmus
Merge sort principiálne funguje v 3 krokoch:
# rozdelenie zoznamu na 2 časti
# zoradenie každej časti zvlášť
# zlúčenie oboch častí

Jeho jednoduchý zápis by vyzeral asi takto:

 **function** mergesort(m)
     **var** *list* left, right
     **if** length(m) &le; 1
         **return** m
     **else**
         middle = length(m) / 2
         **for each** x **in** m **up to** middle
             add x to left
         **for each** x **in** m **after** middle
             add x to right
         left = mergesort(left)
         right = mergesort(right)
         result = merge(left, right)
         **return** result
     **end if**

Funkcionálny zápis tohto algoritmu vyzerá nasledovne:
 mergeSort :: Ord a ⇒ [a] → [a]
 mergeSort []  = []
 mergeSort [x] = [x]
 mergeSort s   = merge (mergeSort u) (mergeSort v)
                 **where** (u,v) = **splitAt** (n `**div**` 2) s
                        n    = **length** s
 
 merge :: Ord a ⇒ [a] → [a] → [a]
 merge s []        = s
 merge [] t        = t
 merge (x:u) (y:v) = **if** x ≤ y **then** x : merge    u (y:v)
                               **else** y : merge (x:u)   v

Kategória:Triediacie algoritmy
Ľudmila Farkašovská

PhDr. **Ľudmila Farkašovská** (* 22. november 1962) je poslankyňou zastupiteľstva Bratislavského samosprávneho kraja od roku 2005.

Ľudmila Farkašovská, povolaním moderátorka, bola zvolená za koalíciu HZD, SF, SMER za poslankyňu krajského zastupiteľstva vo voľbách v roku 2005 v okrese Bratislava V. 

Kategória:Poslanci Bratislavského samosprávneho kraja
Kategória:Narodenia v 1962
Ján Kotuľa

Ing. **Ján Kotuľa** (* 8. október 1950, Čierny Brod – † 25. júl 2021, Bratislava) bol slovenský politik a manažér, člen KDH. Bol predsedom predstavenstva Národnej diaľničnej spoločnosti, poslancom zastupiteľstva Bratislavského samosprávneho kraja, štátnym tajomníkom ministerstva dopravy, pôšt a telekomunikácií aj komunálnym politikom v Bratislave.

V roku 1975 absolvoval Stavebnú fakultu Slovenskej vysokej školy technickej v Bratislave (dnešná Slovenská technická univerzita), odbor „Inžinierske konštrukcie a dopravné stavby“. V rokoch 19761992 projektant dopravných stavieb v Dopravoprojekte, a.s. Bratislava, 19921994 projektant v ARCONe s. r. o. Bratislava, konateľ, 19941999 námestník primátora Bratislavy, 19992002 zástupca starostu Petržalky a od roku 2002 štátny tajomník ministerstva dopravy, pôšt a telekomunikácií. 

V rokoch 20022010 bol zároveň v mestskom zastupiteľstve Bratislavy za volebný obvod Petržalka. Pôsobil ako člen komisie dopravy a informačných systémov. V rokoch 20012009 bol tiež poslanca krajského zastupiteľstva  za Kresťanskodemokratické hnutie v okrese Bratislava V.

23. júna 2011 bol vymenovaný do funkcie generálneho riaditeľa a predsedu predstavenstva Národnej diaľničnej spoločnosti, a. s. (NDS). Vo funkcii nahradil Alana Sitára, ktorý bol ministrom Jánom Figľom odvolaný pre sporné obstarávania. Kotulič bol ako podpredseda predstavenstva poverený riadením spoločnosti až do vyhratia konkurzu a svojho menovania.

Bol ženatý, mal jedného syna, speváka Petra Kotuľu.

## Referencie

## Iné projekty

Kategória:Osobnosti z Čierneho Balogu
Kategória:Absolventi Stavebnej fakulty Slovenskej technickej univerzity v Bratislave
Kategória:Poslanci Bratislavského samosprávneho kraja
Kategória:Štátni tajomníci Ministerstva dopravy, výstavby a regionálneho rozvoja Slovenskej republiky
Kategória:Slovenskí komunálni politici
Kategória:Politici KDH
Ladislav Snopko

Mgr. **Ladislav** „**Agnes**“ **Snopko** (* 9. december 1949, Košice) je slovenský archeológ a politik, bývalý minister kultúry a poslanec zastupiteľstva Bratislavského samosprávneho kraja.

## Politická kariéra
### Celoštátna úroveň
* 29. marec 1990 – 26. jún 1990 – minister kultúry vo vláde „národného porozumenia“ vedenej Milanom Čičom, nominovaný Verejnosťou proti násiliu. Nahradil vo funkcii Ladislava Chudíka.
* 27. jún 1990 –24. jún 1992 – minister kultúry v prvej vláde Vladimíra Mečiara a následne Jána Čarnogurského

### Regionálna úroveň
* 2005 – zvolený za Nezávislé fórum za poslanca zastupiteľstva Bratislavského kraja v okrese Bratislava V

## Referencie

## Iné projekty

## Externé odkazy
* Ladislav Snopko

Kategória:Slovenskí archeológovia
Kategória:Ministri kultúry Slovenskej republiky
Kategória:Poslanci Bratislavského samosprávneho kraja
Kategória:Politici VPN
Kategória:Osobnosti Nežnej revolúcie
Kategória:Držitelia Radu Ľudovíta Štúra I. triedy
Kategória:Osobnosti z Košíc
Kyselina hyalurónová

**Hyaluronan** (vo forme soli **hyaluronát** alebo **hyaluronan**, v protonizovanej forme **kyselina hyalurónová**) je polysacharid, glykosaminoglykán, tvorený z opakujúcich sa jednotiek N-acetylglukozamínu a kyseliny glukurónovej (glukuronátu). Molekulová hmotnosť hyaluronátu je veľmi variabilná. V jednej molekule môže byť od 50 až 15 000 takýchto disacharidických podjednotiek a celková molekulová hmotnosť môže dosahovať až 6 MDa.

## Výskyt

Hyaluronan je dôležitým komponentom extracelulárneho matrixu. Nachádza sa v celom organizme, telo človeka obsahuje asi 15 g. Koža obsahuje asi polovicu celkového množstva, ale v značnom množstve ho možno nájsť aj vo vnútrokĺbovom priestore, v sklovci oka či v pupočnej šnúre. Zaujímavé je, že niektoré baktérie tiež dokážu tvoriť hyaluronan, ktorý má pre nich ochranný význam, pretože vytvára kapsulu okolo celej baktérie.

Stmeľuje vrstvy spojivového tkaniva a napríklad zabraňuje látkam a baktériám prenikať cez tkanivo.

## Vlastnosti
### Fyzikálno chemické vlastnosti
Hyaluronan má unikátne hygroskopické, reologické a viskoelastické vlastnosti. Vytvára veľmi viskózne gély, dokáže pohltiť až tisícnásobné množstvo kvapaliny.

### Biologické vlastnosti
Hyaluronan je dôležitý pri mnohých biologických a patobiologických procesoch, ako sú morfogenéza, oprava tkaniva a rast nádorov. Biologické vlastnosti hyaluronanu veľmi záležia od veľkosti polyméru. Vysokomolekulárny hyaluronan môže mať veľmi odlišné, dokonca opačné biologické vlastnosti ako nízkomolekulárny.

#### Syntéza hyaluronanu

Hyaluronan je syntetizovaný na vnútornej strane plazmatickej membrány, rastúci reťazec je postupne pretláčaný cez bunkovú membránu. Enzýmy zodpovedné za syntézu hyaluronanu sa nazývajú hyaluronan syntázy. V ľudskom organizme existujú tri rôzne hyaluronan syntázy.

#### Hyaluronidáza
Enzým hyaluronidáza štiepi hyaluronan na menšie fragmenty hyaluronanu t.z. nízkomolekulárne hyaluronany poprípade oligosacharidy hyaluronanu. Hrá úlohu pri šírení bakteriálnej infekcie, umožňuje rast nádorov a prestup spermie cez stenu vajíčka. Používa sa aj v medicíne na zvýšenie priestupnosti tkanív.

#### Receptory hyaluronanu

Hyaluronan interaguje s receptormi na bunkách. Najznámejšie sú CD44 a RHAMM. Po naviazaní hyaluronanu tieto receptory prenášajú signál dovnútra bunky a tak bunka vie, že má v okolí hyaluronan a dokonca vie „zmerať“ aj jeho veľkosť.

## Použitie
### V medicíne
Hyaluronan si našiel mnoho aplikácií v medicíne, napríklad pri operáciach oka, liečení osteoartritídy a obsahujú ho prípravky na hojenie zložitých a chronických rán.

### V kozmetike a výžive
Injekovaním modifikovaného hyaluronanu do kože a podkožia sa dosahuje vyhladzovanie vrások.

## Výroba
V zásade existujú dva hlavné spôsoby výroby hyaluronanu. Prvý a starší spočíva v extrakcii z kohútích hrebienkov. Navrhol ho slovenský chemik akademik Anton Blažej. Novšia biotechnológia je založená na fermentačnom procese pomocou nepatogénneho kmeňa baktérie *Streptococcus* sp.

## Referencie a linky
* Hyaluronan Today , Glycoforum

Kategória:Polysacharidy
Sojuz 26

**Sojuz 26** () bol sovietsky pilotovaný kozmický let v rámci programu Sojuz. Sojuz 26 vyštartoval 10. decembra 1977 a ako prvý sa úspešne spojil s kozmickou stanicou Saľut 6. Išlo o začiatok viacmenej permanentného pobytu Sovietov vo vesmíre. Počas letu posádka utvorila niekoľko rekordov. Po prvýkrát boli vo vesmíre spojené tri vesmírne lode (Sojuz 26, Sojuz 27 a Saľut 6) a po prvýkrát Rusi oznámili, že Saľut 6 má dva spojovacie uzly.

## Priebeh letu
Už samotný čas štartu bol riskantný. Išlo o prvý štart po neúspechu Sojuzu 25 a posádka mala ostať vo vesmíre v zime, keď je najhoršie počasie na mieste štartu a pristátia. Prvý let k orbitálnej stanici Saľut 6 a nepripojil, takže jednou z prvých úloh posádky bolo počas výstupu do otvoreného vesmíru preskúmať spojovací uzol, či nie je nefunkčný alebo poškodený. Výstup mimo kozmickú loď sa uskutočil počas deviateho dňa na orbite. Bol to prvý výstup Sovietov od roku 1969 a prvé použitie skafandra Orlan, ktorý sa dodnes používa na ISS. Druhým cieľom výstupu bolo práve otestovať tento skafander.

Posádka najprv vstúpila do vzduchotesnej komory a obliekla si skafandre. Potom vypustili vzduch a Grečko sa do polovice tela vyklonil tak, že mohol manipulovať so spojovacím uzlom pomocou špeciálne navrhnutých nástrojov. Mal so sebou farebnú televíznu kameru, pomocou ktorej poslal na Zem obrázky svojej práce. Videl, že spojovací mechanizmus je v poriadku, čo znamenalo, že chybný bol spojovací uzol na Sojuze 25. Celý výstup trval 1 hodinu a 28 minút.

Čo však nebolo Sovietmi oznámené, že tento výstup skoro vyústil do prvého úmrtia na orbite Zeme. Počas pobytu v prechodovej komore Romanenko nebol bezpečne pripojený ku kozmickej lodi a začal plávať von do otvoreného priestoru. Keď to zbadal Grečko, tak ho okamžite schmatol za opasok. V interview povedal, že sa opýtal „Jurij, kam ideš?“. Grečko sa vyjadril, že tento incident bol opísaný v knihe Jamesa Oberga tak, že znel viac nebezpečne, ako v skutočnosti bol a že bezpečnostné lano síce nebolo zapnuté, ale ešte stále bol pripojený elektrickými a komunikačnými káblami, ktoré by ho zastavili.

Celý tento výstup pripravil cestu pre januárový štart lode Sojuz 27 s posádkou Vladimir Džanibekov a Oleg Makarov. Keď sa 11. januára 1978 spojili s orbitálnou stanicou, bolo to po prvýkrát, keď tri kozmické lode boli spolu spojené vo vesmíre. Bolo to aj prvé použitie obidvoch spojovacích uzlov Saľutu 6 (dovtedy sa ani oficiálne nevedelo, že Saľut 6 má dva spojovacie uzly). Posádka strávila na orbitálnej stanici nasledujúcich päť dní. Potom sa Sojuz 26 odpojil a úspešne pristál.

## Parametre misie
* Hmotnosť: 6800 kg
* Perigeum: 193 km
* Apogeum: 246 km
* Inklinácia: 51,65°
* Doba obehu: 88,67 min

## Iné projekty

Kategória:Kozmické lode Sojuz
Kategória:Kozmické lety s ľudskou posádkou
Kategória:Kozmonautika v 1977
Kategória:Kozmonautika v 1978
Ivan Binar

**Ivan Binar**, (* 25. jún 1942 Boskovice), je český spisovateľ a prekladateľ.

## Životopis
Maturoval v roku 1959, potom študoval češtinu, dejepis a výtvarnú výchovu na Pedagogickom inštitúte v Ostrave. Po absolvovaní inštitútu (1963) vyučoval na základnej škole. Súbežne s tým pracoval v záujmovom centre mládeže, redigoval časopis *Tramp* a publikoval v ďalších časopisoch napríklad v *Mladém světě*. Po roku 1965 sa významne podieľal na ostravskom študentskom divadle *Pod okapem* (neskôr Waterloo).

Vo februári 1971 bol zatknutý a odsúdený za poburovanie, ktorého sa mal dopustiť účinkovaním v satirickom muzikáli *Syn pluku*, autorov  P. Podhrázkého, J. Fraisa a E. Schiffauera, napísanom na motívy Valentína Katajeva, za uverejnenie poviedky *Můj bratr Kain* a takisto za napísanie divadelnej hry *O hostu a rybě*, v ktorej vyjadril svoj odmietavý postoj k vstupu armád Varšavskej zmluvy v auguste 1968. Nasledoval súd, v ktorom bolo desať obžalovaných. Binar bol mestským súdom v Ostrave odsúdený na dvanásť mesiacov nepodmienečne a až do roku 1973 bol väznený. Po návrate z väzenia sa stal ineditným spisovateľom, pracoval v niekoľkých manuálnych profesiách ako závozník a strojník.

Začiatkom roku 1977 po podpísaní Charty 77 emigroval s rodinou do Rakúska (Viedeň), kde pôsobil ako reštaurátor keramiky a neskôr tlmočil v utečeneckom tábore Traiskirchen v Dolnom Rakúsku. Po presťahovaní do Mníchova, sa od 1. augusta 1983 stal redaktorom rádia Slobodná Európa. Roku 1994 sa vrátil do Prahy, ako spisovateľ na voľnej nohe.

V rokoch 2003-2004 bol predsedom Obce spisovateľov. 28. mája 2003 bol zvolený za člena Rady ČT.

## Dielo
Jeho dielo je ovplyvnené Beat generation, rozvádza ich myšlienku o potrebe chrániť si vnútornú slobodu, ibaže ju stavia do iného svetla. Tento iný pohľad mu umožňuje predovšetkým priama skúsenosť s komunistickou diktatúrou.

* *Kdo, co je pan Gabriel*, samizdat 1974, Sixty-Eight Publishers, Toronto, (po česky) 1978, po nemecky 1985 román, milostný príbeh mladých ľudí
* *Rekonstrukce*, samizdat 1977, po nemecky 1979, 2002
* *Rozprava v krabici*, v zahraničí (po česky) 1985
* *Kytovna umění*, samizdat 1985, v zahraničí (po česky) 1988, v Čechách 1991
* *Jeníkova práce,  1996
* *Ohrada*, 1997
* *Sedm kapitol ze života Václava Netušila aneb S kolem kolem světa*, 2000, hlavnou témou je  spisovateľ, ktorý je väznený totalitným komunistickým režimom, umlčovaný a ktorého režim nakoniec vyženie do emigrácie.
* *Egonek na útěku a M-Mirek v pasti*, 2004, v próze sa vyskytujú náznaky autobiografických motívov, je inšpirovaná dobrodružnou, fantazijnou literatúrou

=== Pre deti ===
* *Knížka o tom, jak pan Bouda s cirkusem se světem loudá*, 1969
* *S kouzelníkem kolem světa*, 1997
* *Kilo jablek pro krále'', 2003
 
## Pozri aj
* Zoznam českých spisovateľov
* Česká literatúra v rokoch 1945 – 1990

## Externé odkazy
* Oficiálna stránka 

Kategória:Českí spisovatelia
Kategória:Osobnosti z Boskovíc
Kategória:Pracovníci Slobodnej Európy
Planetárna kozmogónia

**Planetárna kozmogónia** je odvetvie astronómie zaoberajúce sa vznikom a vývojom planét, mesiacov, asteroidov, komét a meteoroidov. Objasňuje zákonitosti a sleduje vývoj týchto telies v čase, keď sa slnečná sústava ešte radikálne odlišovala od súčasného stavu a podmienok.

Jedným zo základných predpokladov postulovaných pri riešení tejto otázky je predpoklad o nemennosti fyzikálnych zákonov v čase.

Pri štúdiu histórie slnečnej sústavy vznikajú pracovné teórie, kozmogonické domnienky alebo hypotézy. Staršie kozmogonické hypotézy boli výlučne teoretické. Úlohou planetárnej kozmogónie je hľadať stopy, na základe ktorých možno rozpoznať dávnu minulosť. Také stopy (anomálne chemické a izotopové zloženie, mineralogické štruktúry, veľkosť a tvar menších telies v slnečnej sústave ap.) dávajú hraničné podmienky, ktoré musí každá kozmogonická hypotéza splniť.

Druhým dôležitým zdrojom informácií je porovnanie s inými objektmi toho istého druhu. Táto technika sa uplatňuje v stelárnej kozmogónii a galaktickej kozmogónii, ale súčasnou pozorovacou technikou nie je výskum iných planetárnych sústav možný.

Kozmogonické hypotézy možno rozdeliť na základe časovej postupnosti udalostí, ktoré vyvolali vznik slnečnej sústavy, na tri skupiny:
# V čase utvárania planetárnej sústavy Slnko bolo stabilnou hviezdou z hlavnej postupnosti s podobnou štruktúrou ako dnes.
# V čase vzniku planét bolo Slnko v poslednej fáze kontrakcie, krátko pred vstupom na hlavnú postupnosť, alebo už jestvovalo centrálne zhustenie, ktoré zapríčiňovalo keplerovský pohyb častíc v jeho okolí.
# Slnko alebo Protoslnko bolo v začiatočnej fáze vzniku možno bez centrálneho zhustenia. Planetárna evolúcia sa začala v tej istej hmlovine súčasne alebo ešte pred evolúciou samého Slnka.

## Zdroj

* 

Kategória:Kozmogónia
Kategória:Planéty